Alle skattelettelser er gode skattelettelser, fastholder Anders Samuelsen, der må opgive sin største mærkesag: Topskattelettelser.

Ønsket om at fjerne topskatten er en af de grundpiller, Liberal Alliance blev bygget på.

Men efter ikke engang et år som regeringsparti opgiver Anders Samuelsen sin største mærkesag.

Det meldte partilederen ud søndag aften på sin Facebookprofil under overskriften "alle skattelettelser er gode skattelettelser".

Han uddyber overfor TV 2:

- Jeg har brugt rigtig meget af min tid de seneste to år på at prøve at forklare, hvorfor der er gode argumenter for det (topskattelettelser, red.). Økonomer bakker op om, at det er en meget billig måde at skabe vækst og beskæftigelse i Danmark. Men det falder simpelthen på stengrund, fordi de andre partier hellere vil dø end at gennemføre fornuftige skattelettelser i toppen af vores skattesystem, og så må jeg bare erkende, at sådan er virkeligheden, siger udenrigsministeren.

Knap en halv million betaler topskat Nyrup-regeringen indførte topskatten i 1993.

Topskatten betales i 2017 af danskere, der tjener mere end 521.304 kroner før AM-bidrag. Frem mod 2022 vil grænsen blive hævet.

Topskatten er på ekstra 15 procent af lønnen over 521.304 kroner.

Omkring en halv million danskere betaler topskat.

I 2022 ventes der at være 435.000 personer, der skal betale topskat, hvis reglerne fortsætter, som de er i dag. Kilder: Skat, Arbejderbevægelsens Erhvervsråd, DR. /Ritzau

En dyrtkøbt tur i regering

TV 2s politiske redaktør, Anders Langballe, kalder det "den største kolbøtte i dansk politik".

Hos Berlingske kalder politisk kommentator Thomas Larsen det for "et næsten absurd nederlag" for Samuelsen og LA.

I Politiken skriver den politiske redaktør, Anders Bæksgaard, i en analyse:

- Den borgerlige regerings ambition om at lette topskatten er lagt i graven af den mand, som gik forrest og lovede danskerne, at det aldrig ville ske. For hvis det skete, ja, så var der slet ikke grund til at have en borgerlig regering.

Det er i hvert fald ikke et nederlag Udenrigsminister Anders Samuelsen (LA)

Og Erik Holstein, der er politisk kommentator på netmediet Altinget.dk, siger til Ritzau:

- I betragtning af at Samuelsen for et år siden sagde, at skattelettelser var det vigtigste overhovedet, og at det var betingelsen for, at der skulle være en borgerlig regering, så er det altså en ret ynkelig landing, der er kommet ud af det.

Det er en meget dyr sejr for Liberal Alliance at komme i regering, hvis det betyder, at partiet er nødt til at give køb på sine mærkesager, indvender han og drager paralleller til SF, der endte med at tage konsekvensen af sin manglende indflydelse i den forrige regering og trække sig ud i 2014.

- Det er ikke et nederlag

Det er skrevet ind i regeringsgrundlaget, som V, K og LA blev enige om i november 2016, at markant færre skal betale topskat. Men ifølge Anders Langballe var der ingen vej udenom at slække på det ultimative krav.

- Det er en forudsætning for, at regeringen kan fortsætte. Hvis de stædigt havde fastholdt, at det skulle igennem, så var regeringen faldet i forbindelse med forhandlingerne, siger han.

ALLE SKATTELETTELSER ER GODE SKATTELETTELSER Et travlt efterår venter! Og det er dejligt at skulle begynde arbejdet med... Posted by Anders Samuelsen on Sunday, August 13, 2017

Anders Samuelsen omtaler dog stadig den skattepakke, der skal komme til efteråret, som en sejr.

- Hvis vi fik gennemført hele vores politik, ville det svare til, at Danmark vandt 10-0 over Tyskland i fodbold. Men at vinde 2-0 er også en sejr. Det er i hvert fald ikke et nederlag, siger han med henvisning til de skattelettelser, regeringen vil gå efter i stedet for lettelser i topskatten.

Udspil med bundskattelettelser

Stort set alt er på bordet lige nu, lyder det fra udenrigsministeren, for det er kun topskatten, der lader til at være hellig for de øvrige partier.

Han lover et udspil med skattelettelser i bunden, en ændring af registreringsafgiften på biler - der også er en LA-mærkesag - og en justering af en række andre "skøre" afgifter, som ifølge regeringen er hæmmende for væksten og dansk erhvervslivs konkurrenceevne.

Jeg opsummerer lige: 1. ALLE skattelettelser er gode skattelettelser. 2. Det er UMULIGT at få S og DF til lette eller... Posted by Anders Samuelsen on Sunday, August 13, 2017

Hvad vil du sige til de vælgere, der satte deres kryds ved dig, fordi de syntes, det var en god idé med topskattelettelser?

- Jeg vil, når vi kommer frem til næste valgkamp, forhåbentlig kunne sige til dem, at vi fik sænket afgiften på biler, vi fik sænket skatten på arbejde, vi fik fjernet en række afgifter, vi fik gjort det nemmere at vælge frit mellem offentlige og private leverandører, vi fik genindført køkkenerne på plejehjemmene, vi fik fjernet blasfemiparagraffen. Alt det lykkedes vi med. Men vi fik ikke fjernet topskatten, for det kunne vi ikke skabe flertal for, siger Anders Samuelsen til TV 2.